CELEX: 
Language: mt
Date: 2022-03-22 00:00:00
Title: REGOLAMENT DELEGAT TAL-KUMMISSJONI (UE) .../... li jemenda l-Annessi II, III u IV tar-Regolament (UE) 2019/1009 tal-Parlament Ewropew u tal-Kunsill bl-iskop li jiżdiedu l-materjali ta’ purità għolja bħala kategorija ta’ materjali komponenti fil-prodotti fertilizzanti tal-UE

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2019/1009
                  1
                jistabbilixxi regoli dwar it-tpoġġija għad-dispożizzjoni fis-suq ta’ prodotti fertilizzanti tal-UE. Il-prodotti fertilizzanti tal-UE fihom materjali komponenti ta’ kategorija waħda jew aktar minn dawk elenkati fl-Anness II ta’ dak ir-Regolament. F’konformità mal-Artikolu 42(1) tar-Regolament (UE) 2019/1009, il-Kummissjoni għandha s-setgħa li tadotta atti delegati f’konformità mal-Artikolu 44 li jadatta l-Anness II għall-progress tekniku u li jiffaċilita l-aċċess għas-suq intern u l-moviment liberu għall-prodotti fertilizzanti tal-UE, li għandhom il-potenzjal li jkunu s-suġġett ta’ kummerċ sinifikanti fis-suq intern u li għalihom hemm evidenza xjentifika li ma jippreżentawx riskju għas-saħħa tal-bniedem, tal-annimali jew tal-pjanti, għas-sikurezza jew għall-ambjent u li jiżguraw l-effiċjenza agronomika. Ir-Regolament (UE) 2019/1009 iħassar ir-Regolament (KE) Nru 2003/2003
                  2
                u għandu japplika mis-16 ta’ Lulju 2022.
            
            
               Meta jiġu vvalutati l-kriterji tas-sikurezza u tal-effiċjenza agronomika meħtieġa għall-użu ta’ prodotti sekondarji li jappartjenu għall-Kategorija 11 tal-Materjali Komponenti f’konformità mal-Artikolu 42(7), iċ-Ċentru Konġunt tar-Riċerka (“JRC”) tal-Kummissjoni identifika ċerti materjali ta’ purità għolja rkuprati mill-iskart b’valur agronomiku għoli li jistgħu jintużaw bħala materjali komponenti fil-prodotti fertilizzanti tal-UE. Il-valutazzjoni tal-JRC hija inkluża fir-Rapport dwar Proposti tekniċi għal prodotti sekondarji u materjali ta’ purità għolja bħala materjali komponenti għall-prodotti fertilizzanti tal-UE
                  3
               . 
            
            
               Ir-rapport jinkludi proposti tekniċi dwar materjali ta’ input eliġibbli u operazzjonijiet ta’ rkupru għal tali materjali ta’ purità għolja, ir-rekwiżiti ta’ kwalità u s-sistemi ta’ ġestjoni tal-kwalità. 
            
            
               F’konformità mal-Artikolu 42(3) tar-Regolament (UE) 2019/1009, il-Kummissjoni tista’ tadotta biss atti delegati skont dak l-Artikolu sabiex tinkludi materjali fl-Anness II tar-Regolament li ma jibqgħux jitqiesu bħala skart wara operazzjoni ta’ rkupru, jekk ir-regoli ta’ rkupru f’dak l-Anness, adottati mhux aktar tard mill-inklużjoni, jiżguraw li l-materjali jikkonformaw mal-kundizzjonijiet stipulati fl-Artikolu 6 tad-Direttiva 2008/98/KE
                  4
               . Dan ir-regolament delegat jistabbilixxi regoli ta’ rkupru għall-materjali ta’ purità għolja, filwaqt li jiżgura li dawn jikkonformaw mal-kundizzjonijiet stabbiliti fid-Direttiva 2008/98/KE. Konsegwentement, ir-rekwiżit stabbilit fl-Artikolu 42(3) tar-Regolament (UE) 2019/1009 huwa ssodisfat. 
            
            
               F’dan il-kuntest, dan ir-Regolament delegat jemenda l-Anness II tar-Regolament (UE) 2019/1009 billi jżid materjali ta’ purità għolja rkuprati bħala Kategorija tal-Materjal Komponenti ġdida, jemenda l-Anness III billi jżid rekwiżiti speċifiċi ta’ tikkettar, u jemenda l-Anness IV billi jistabbilixxi l-qafas legali għall-valutazzjoni tal-konformità rilevanti għall-prodotti fertilizzanti tal-UE li fihom tali materjali.
            
            
               Din l-inizjattiva tikkontribwixxi għall-miżuri mħabbra fil-Pjan ta’ Azzjoni għal Ekonomija Ċirkolari tal-2020
                  5
               , wieħed mill-elementi ewlenin tal-Patt Ekoloġiku Ewropew
                  6
               , peress li toħloq opportunitajiet ġodda għall-użu ta’ prodotti sekondarji u ta’ skart irkuprat, filwaqt li tikkontribwixxi għall-funzjonament tajjeb tas-suq tal-UE għall-materja prima sekondarja. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Skont l-Artikolu 44(4) tar-Regolament (UE) 2019/1009, l-esperti maħtura minn kull Stat Membru ġew ikkonsultati fil-grupp ta’ esperti tal-Kummissjoni dwar il-Prodotti Fertilizzanti (E01320) skont ir-regoli tal-Ftehim Interistituzzjonali dwar it-Tfassil Aħjar tal-Liġijiet tat-13 ta’ April 2016
                  7
               .
            
            
               Id-dettalji ta’ dawn il-konsultazzjonijiet jistgħu jinstabu fil-minuti tal-laqgħat li saru fit-22 u fit-23 ta’ Novembru 2021 u fis-26 ta’ Jannar 2022, kif ukoll fid-diversi dokumenti ta’ pożizzjoni tal-partijiet ikkonċernati interessati disponibbli għall-pubbliku fuq il-paġna tas-CIRCABC tal-grupp, fuq il-link li ġejja:
            
            
               
                  https://circabc.europa.eu/ui/group/36ec94c7-575b-44dc-a6e9-4ace02907f2f/library/b8e01334-4d39-445d-bf4e-589356d55b1f
               
                
            
            
               L-Istati Membri u l-partijiet ikkonċernati interessati kienu fil-biċċa l-kbira favur l-adozzjoni ta’ dan ir-Regolament delegat.
            
            
               L-abbozz tar-Regolament Delegat ġie ppubblikat għall-feedback fuq il-portal tar-Regolamentazzjoni Aħjar. Ġew sottomessi disa’ kontribuzzjonijiet. 
            
            
               Il-biċċa l-kbira tal-kontribuzzjonijiet li waslu jikkonċernaw ir-relazzjoni bejn dan ir-Regolament Delegat li jintroduċi CMC 15 dwar il-materjali ta’ purità għolja rkuprati u r-Regolament Delegat li jissupplimenta r-Regolament (UE) 2019/2009 billi jistabbilixxi l-kriterji tas-sikurezza u tal-effiċjenza agronomika għall-prodotti sekondarji. 
            
            
               F’dan il-kuntest, huwa utli li jiġi ċċarat li CMC 15 ikopri materjali ta’ purità għolja rkuprati. Kull meta jinkiseb materjal ta’ purità għolja minn materjali tal-input minbarra l-iskart, dan jista’ jaqa’ taħt CMC 1 jew CMC 11 fl-Anness II tar-Regolament (UE) 2019/1009, skont il-kwalifika tal-materjal. 
            
            
               Ġie espress ukoll tħassib dwar l-imlieħ tal-manjeżju u tal-potassju ta’ purità għolja rkuprati. Ma sar l-ebda tibdil korrispondenti fl-abbozz tar-Regolament delegat, minħabba li l-JRC ma vvalutax il-kriterji tas-sikurezza u tal-effiċjenza agronomika speċifiċi għal dawn il-materjali li għadhom kif ġew indikati. 
            
            
               Abbażi tal-feedback li wasal, l-abbozz tar-Regolament delegat ġie emendat sabiex jinkludi l-irkupru ta’ materjali ta’ purità għolja minn proċess ta’ purifikazzjoni tal-gass jew ta’ kontroll tal-emissjonijiet imfassal sabiex ineħħi n-nutrijenti mill-effluwenti gassużi li jkunu ġejjin minn materjali ta’ input addizzjonali. 
            
            
               B’hekk, se jkun permess li jiġu rkuprati materjali ta’ purità għolja minn effluwenti gassużi iġġenerati minn diversi proċessi li jużaw il-pjanti u l-partijiet ta’ pjanti bħala materjali ta’ input. Filwaqt li l-pjanti u l-partijiet tal-pjanti, bħala tali, huma preżenti fil-bijoskart, dawn ġew esklużi mill-abbozz inizjali, jekk ma kellhomx l-istatus tal-iskart. Madankollu, irrispettivament mill-kwalifika legali tal-pjanti bħala tali, l-irkupru tan-nutrijenti mill-effluwenti gassużi iġġenerati minn diversi proċessi li jużaw il-pjanti bħala materjali tal-input ma huwiex qiegħed iqajjem tħassib addizzjonali dwar is-sikurezza. 
            
         
         
            
               Barra minn hekk, ġiet inkluża l-possibbiltà li jinġabru effluwenti gassużi mill-kompostjar u mid-diġestjoni ta’ materjali tal-Kategorija 2 u tal-Kategorija 3 u prodotti derivati minnhom, skont it-tifsira tar-Regolament (KE) Nru 1069/2009 
                  8
                u fil-kundizzjonijiet stabbiliti fis-CMCs 3 u 5 fl-Anness II tar-Regolament (UE) 2019/1009. Din il-bidla timplika li se jkunu permessi l-proċessi ta’ purifikazzjoni ta’ effluwenti gassużi prodotti matul, pereżempju, id-diġestjoni tal-bijoskart li jkun fih ukoll prodotti sekondarji tal-annimali, li hija prattika komuni. B’kontroreferenza għall-kundizzjonijiet stabbiliti fis-CMCs 3 u 5 fl-Anness II tar-Regolament (UE) 2019/1009, tiġi żgurata sikurezza addizzjonali tal-materjali ta’ purità għolja li jirriżultaw. 
            
            
               Ġie espress ukoll tħassib dwar l-ittestjar għall-patoġeni. Xi partijiet ikkonċernati kienu tal-fehma li r-regola ġenerali li l-manifatturi jitħallew ma jwettqux test għall-preżenza tal-patoġeni, f’ċerti kundizzjonijiet u taħt ir-responsabbiltà tagħhom stess, jenħtieġ li tinżamm. Madankollu, il-Kummissjoni hija tal-fehma li, tal-anqas fir-rigward tal-irkupru ta’ materjali ta’ purità għolja minn effluwenti gassużi, dan l-ittestjar sistematiku huwa meħtieġ. Dan huwa ġġustifikat mit-tipi ta’ materjali ta’ input permessi fihom – diversi tipi ta’ ħama u ilma mormi, ċerti prodotti sekondarji tal-annimali u demel. Il-valuri ta’ limitu għall-patoġeni jenħtieġ li ma japplikawx biss f’dawk il-każijiet fejn ikunu ġew segwiti ċerti proċessi. Abbażi tal-kummenti li waslu, ġiet introdotta eżenzjoni addizzjonali mir-rekwiżit tal-ittestjar fis-sitwazzjoni ta’ ċerti proċessi ta’ inċinerazzjoni, li, minħabba t-temperaturi għoljin involuti, ma joħolqux tħassib dwar il-preżenza ta’ patoġeni fil-materjali ta’ purità għolja li jirriżultaw. 
            
            
               L-abbozz tar-Regolament delegat ġie nnotifikat ukoll abbażi tal-Artikolu 2(9)(2) tal-Ftehim dwar l-Ostakli Tekniċi għall-Kummerċ. Ma tressaq l-ebda kumment. 
            
            
               3.ELEMENTI ĠURIDIĊI TAL-ATT DELEGAT
            
            
               L-att legali jemenda r-Regolament (UE) 2019/1009. Il-bażi ġuridika ta’ dan l-att delegat huwa l-Artikolu 42(1) tar-Regolament (UE) 2019/1009.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 22.3.2022
            
            
               li jemenda l-Annessi II, III u IV tar-Regolament (UE) 2019/1009 tal-Parlament Ewropew u tal-Kunsill bl-iskop li jiżdiedu l-materjali ta’ purità għolja bħala kategorija ta’ materjali komponenti fil-prodotti fertilizzanti tal-UE
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2019/1009 tal-Parlament Ewropew u tal-Kunsill tal-5 ta’ Ġunju 2019 li jistabbilixxi regoli dwar it-tpoġġija għad-dispożizzjoni fis-suq ta’ prodotti fertilizzanti tal-UE u li jemenda r-Regolamenti (KE) Nru 1069/2009 u (KE) Nru 1107/2009 u li jħassar ir-Regolament (KE) Nru 2003/2003
                  9
               , u b’mod partikolari l-Artikolu 42(1) tiegħu,
            
            
               Billi:
            
            
               (1)Ir-Regolament (UE) 2019/1009 jistabbilixxi regoli dwar it-tpoġġija għad-dispożizzjoni fis-suq ta’ prodotti fertilizzanti tal-UE. Il-prodotti fertilizzanti tal-UE fihom materjali komponenti ta’ kategorija waħda jew aktar minn dawk elenkati fl-Anness II ta’ dak ir-Regolament. 
            
            
               (2)F’konformità mal-Artikolu 42(1) tar-Regolament (UE) 2019/1009, il-Kummissjoni għandha s-setgħa li tadotta atti delegati f’konformità mal-Artikolu 44 bl-iskop tal-adattament tal-Anness II għall-progress tekniku. Skont l-Artikolu 42(3) tar-Regolament (UE) 2019/1009 meħud flimkien mal-Artikolu 6 tad-Direttiva 2008/98/KE tal-Parlament Ewropew u tal-Kunsill
                  10
               , il-Kummissjoni tista’ tinkludi fil-kategoriji tal-materjali komponenti, materjali li ma jibqgħux jitqiesu bħala skart wara operazzjoni ta’ rkupru jekk tali materjali jkunu se jintużaw għal skopijiet speċifiċi, ikollhom suq jew domanda eżistenti u l-użu tagħhom ma jwassalx għal impatti negattivi ġenerali fuq l-ambjent jew fuq is-saħħa tal-bniedem.
            
            
               (3)Iċ-Ċentru Konġunt tar-Riċerka (“JRC”) tal-Kummissjoni identifika ċerti materjali ta’ purità għolja li jistgħu jiġu rkuprati mill-iskart u jintużaw bħala materjali komponenti fi prodotti fertilizzanti tal-UE
                  11
               . 
            
            
               (4)Il-materjali ta’ purità għolja identifikati mill-JRC huma l-imlieħ tal-ammonju, l-imlieħ tas-sulfat, l-imlieħ tal-fosfat, il-kubrit elementali, il-karbonat tal-kalċju u l-ossidu tal-kalċju. Dawk il-materjali kollha huma koperti mir-Regolament (KE) Nru 2003/2003 tal-Parlament Ewropew u tal-Kunsill
                  12
               , għandhom domanda sinifikanti fis-suq u wrew il-valur agronomiku għoli tagħhom matul l-istorja twila ta’ użu fil-qasam. 
            
            
               (5)Bħala l-ewwel miżura sabiex tiġi żgurata kemm is-sikurezza kif ukoll l-effiċjenza agronomika, jenħtieġ li jiġi stabbilit rekwiżit minimu ta’ purità tal-materjali ta’ purità għolja. Skont l-informazzjoni disponibbli fir-rapport ta’ valutazzjoni tal-JRC, purità ta’ 95 %, espressa f’termini tal-materja niexfa tal-materjal, se tiżgura effiċjenza agronomika għolja b’riskji baxxi għall-ambjent, għas-saħħa u għas-sikurezza. Filwaqt li, għal xi materjali, din il-purità għolja hija stabbilita f’livelli aktar ambizzjużi minn dawk meħtieġa mir-Regolament (KE) Nru 2003/2003, huwa stmat li tali purità ogħla tista’ tinkiseb abbażi tal-prattiki eżistenti. 
            
            
               (6)Barra minn hekk, huwa xieraq li jiġi speċifikat li l-materjali ta’ purità għolja jiġu rkuprati mill-iskart wara żewġ tipi ta’ proċessi: proċessi li jiżolaw l-imlieħ jew elementi oħra permezz ta’ (taħlita ta’) metodi ta’ purifikazzjoni avvanzati, bħall-kristallizzazzjoni, iċ-ċentrifugazzjoni jew l-estrazzjoni likwidu-likwidu, li spiss jiġu applikati fl-industriji (petro)kimiċi; u proċessi ta’ purifikazzjoni tal-gassijiet jew ta’ kontroll tal-emissjonijiet imfassla sabiex ineħħu n-nutrijenti mill-ffluwenti gassużi. 
            
            
               (7)Għalhekk, il-kontenut ta’ ċerti impuritajiet, patoġeni jew kontaminanti li huma speċifiċi għal dawk il-materjali, jew il-kontenut tal-karbonju organiku jenħtieġ li jkun limitat, abbażi tar-rapport ta’ valutazzjoni tal-JRC. Tali kriterji jenħtieġ li japplikaw flimkien mal-kriterji ta’ sikurezza stabbiliti fl-Anness I tar-Regolament (UE) 2019/1009 għall-kategorija funzjonali tal-prodotti korrispondenti u mingħajr preġudizzju għar-Regolament (UE) 2019/1021 tal-Parlament Ewropew u tal-Kunsill
                  13
               . 
            
         
         
            
               (8)Konsegwentement, jenħtieġ li jiġu stabbiliti valuri ta’ limitu addizzjonali għall-kontaminanti l-kromu totali u t-tallju. Uħud mill-materjali ta’ purità għolja jista’ jkun fihom kontaminanti bħal dawn bħala riżultat tal-materjali ta’ input u tal-proċessi li jinkisbu minnhom. Il-valuri ta’ limitu proposti għal dawk il-kontaminanti jenħtieġ li jiżguraw li l-użu tal-prodotti fertilizzanti tal-UE li jkun fihom materjali ta’ purità għolja b’tali kontaminanti ma jwassalx għall-akkumulazzjoni tagħhom fil-ħamrija. Barra minn hekk, jenħtieġ li jiġu introdotti rekwiżiti dwar il-kontenut tal-patoġeni għall-prodotti fertilizzanti kollha tal-UE li fihom jew li jikkonsistu minn materjali ta’ purità għolja minħabba l-varjetà wiesgħa ta’ proċessi li jistgħu jinkisbu minnhom u l-flussi tal-iskart permessi bħala materjali ta’ input. Il-valuri ta’ limitu kemm għall-kontaminanti kif ukoll għall-patoġeni jenħtieġ li jiġu ddeterminati bħala konċentrazzjoni fil-prodott finali, simili għar-rekwiżiti stabbiliti fl-Anness I tar-Regolament (UE) 2019/1009. Dan huwa ġġustifikat mill-fatt li l-kriterji ta’ sikurezza introdotti bi tweġiba għal kwalunkwe riskju partikolari identifikat jikkonċernaw, bħala regola, il-prodott finali u mhux materjal komponenti. Dan jiffaċilita wkoll is-sorveljanza tas-suq ta’ tali prodotti, peress li t-testijiet iridu jitwettqu biss fuq il-prodott finali. 
            
            
               (9)Barra minn hekk, jenħtieġ li jiġu stabbiliti kriterji ta’ sikurezza addizzjonali sabiex jiġi limitat il-kontenut ta’ 16-il idrokarbur aromatiku poliċikliku (PAH16) (
                  14
               ) u ta’ dibenżo-p-diossini u poliklorodibenżofuran poliklorurati (PCDD/PCDF)
                  15
               . Ir-Regolament (UE) 2019/1021 jistabbilixxi tnaqqis fir-rilaxx għall-PAH16 u għall-PCDD/PCDF bħala sustanzi prodotti b’mod mhux intenzjonat matul il-proċessi tal-manifattura, iżda ma jintroduċix valur ta’ limitu f’tali każijiet. Minħabba r-riskji għoljin iġġenerati mill-preżenza ta’ tali sustanzi niġġiesa fil-prodotti fertilizzanti, huwa meqjus xieraq li jiġu introdotti rekwiżiti aktar stretti minn dawk stipulati f’dak ir-Regolament. Tali valuri ta’ limitu jenħtieġ li jiġu stabbiliti fil-livell tal-materjal komponenti u mhux bħala konċentrazzjoni fil-prodott finali, sabiex tiġi żgurata l-koerenza mar-Regolament (UE) 2019/1021. 
            
            
               (10)Dawn il-valuri ta’ limitu jistgħu ma jkunux rilevanti għall-materjali kollha ta’ purità għolja li għandhom jiġu inklużi bħala kategorija ġdida ta’ materjali komponenti. Għalhekk, il-manifatturi jenħtieġ li jkollhom il-possibbiltà li jippreżumu l-konformità tal-prodott fertilizzanti ma’ rekwiżit partikolari mingħajr verifika, bħall-ittestjar, kull meta l-konformità ma’ dan ir-rekwiżit issegwi ċertament u b’mod mhux kontestabbli min-natura jew mill-proċess ta’ rkupru tal-materjal ta’ purità għolja rispettiv jew tal-proċess ta’ manifattura tal-prodott fertilizzanti tal-UE.
            
            
               (11)Bħala miżura ta’ sikurezza addizzjonali, il-materjali ta’ purità għolja jenħtieġ li jiġu rreġistrati abbażi tar-Regolament (KE) Nru 1907/2006 tal-Parlament Ewropew u tal-Kunsill
                  16
               , fil-kundizzjonijiet estensivi diġà stabbiliti fir-Regolament (UE) 2019/1009 għas-sustanzi kimiċi f’kategoriji oħrajn ta’ materjali komponenti. Dan jiżgura li l-manifatturi jqisu l-użu bħala prodott fertilizzanti huma u jwettqu l-valutazzjoni tar-riskju skont dak ir-Regolament u li r-reġistrazzjoni ssir ukoll għall-materjali b’tunnellaġġ baxx. 
            
            
               (12)Barra minn hekk, uħud mill-materjali ta’ purità għolja jistgħu jkunu disponibbli fis-swieq lokali fi kwantitajiet li jaqbżu d-domanda. Sabiex jiġi żgurat li d-domanda tas-suq għall-materjali ta’ purità għolja teżisti u li l-ħżin fit-tul tagħhom f’kundizzjonijiet subottimali ma jwassalx għal impatti ambjentali negattivi, huwa xieraq li jiġi limitat il-perjodu ta’ żmien li matulu jistgħu jintużaw bħala materjali komponenti għall-prodotti fertilizzanti tal-UE wara li jkunu ġew iġġenerati. Il-manifatturi jenħtieġ li jkunu meħtieġa jiffirmaw id-dikjarazzjoni ta’ konformità tal-UE għall-prodott fertilizzanti tal-UE li jkun fih il-materjal imsemmi f’dak il-perjodu. 
            
            
               (13)Abbażi ta’ dan ta’ hawn fuq, il-Kummissjoni tikkonkludi li l-materjali ta’ purità għolja, jekk jiġu rkuprati skont ir-regoli ta’ rkupru ssuġġeriti mir-rapport ta’ valutazzjoni tal-JRC, jiżguraw l-effiċjenza agronomika skont it-tifsira tal-punt (b)(ii) tal-ewwel subparagrafu tal-Artikolu 42(1) tar-Regolament (UE) 2019/1009. Barra minn hekk, dawn jikkonformaw mal-kriterji stabbiliti fl-Artikolu 6 tad-Direttiva 2008/98/KE. Fl-aħħar nett, jekk ikunu konformi mar-rekwiżiti l-oħrajn stabbiliti fir-Regolament (UE) 2019/1009 b’mod ġenerali u fl-Anness I ta’ dak ir-Regolament b’mod partikolari, ma jkunux jippreżentaw riskju għas-saħħa tal-bniedem, tal-annimali jew tal-pjanti, għas-sikurezza jew għall-ambjent skont it-tifsira tal-punt (b)(i) tal-ewwel subparagrafu tal-Artikolu 42(1) tar-Regolament (UE) 2019/1009. Tali materjali jkollhom ukoll skop utli peress li jissostitwixxu materja prima oħra użata fil-produzzjoni ta’ prodotti fertilizzanti tal-UE. Għalhekk, il-materjali ta’ purità għolja rkuprati jenħtieġ li jiġu inklużi fl-Anness II tar-Regolament (UE) 2019/1009. 
            
            
               (14)Barra minn hekk, minħabba l-fatt li l-materjali ta’ purità għolja huma skart irkuprat skont it-tifsira tad-Direttiva 2008/98/KE, jenħtieġ li jiġu esklużi mill-Kategoriji 1 u 11 tal-materjali komponenti tal-Anness II tar-Regolament (UE) 2019/1009 skont it-tielet subparagrafu tal-Artikolu 42(1) ta’ dak ir-Regolament. 
            
            
               (15)Uħud mill-materjali ta’ purità għolja jista’ jkun fihom is-selenju li jista’ jkun tossiku jekk ikun preżenti f’konċentrazzjoni għolja. Xi wħud jista’ jkun fihom ukoll il-klorur, li jista’ jqajjem tħassib dwar is-salinità fil-ħamrija. Kull meta dawk is-sustanzi jkunu preżenti f’konċentrazzjonijiet li jaqbżu ċertu limitu, il-kontenut tagħhom jenħtieġ li jiġi indikat fuq it-tikketta sabiex l-utenti tal-prodott fertilizzanti jkunu informati kif xieraq. L-Anness III tar-Regolament (UE) Nru 2019/1009 jenħtieġ li jiġi emendat skont dan. 
            
            
               (16)Huwa importanti li jiġi żgurat li meta l-prodotti fertilizzanti jkun fihom materjali ta’ purità għolja, dawn ikunu soġġetti għal proċedura ta’ valutazzjoni tal-konformità xierqa li tinkludi sistema ta’ kwalità vvalutata u approvata minn korp notifikat. Għalhekk, huwa neċessarju li l-Anness IV tar-Regolament (UE) 2019/1009 jiġi emendat sabiex tiġi prevista valutazzjoni tal-konformità xierqa għal tali prodotti fertilizzanti.
            
            
               (17)Minħabba li r-rekwiżiti stabbiliti fl-Anness II u III tar-Regolament (UE) 2019/1009 u l-proċeduri tal-valutazzjoni tal-konformità stabbiliti fl-Anness IV ta’ dak ir-Regolament iridu japplikaw mis-16 ta’ Lulju 2022, huwa neċessarju li l-applikazzjoni ta’ dan ir-Regolament tiġi differita għall-istess data, 
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament (UE) 2019/1009 huwa emendat kif ġej:
            
            
               (1)l-Anness II huwa emendat f’konformità mal-Anness I ta’ dan ir-Regolament;
            
            
               (2)l-Anness III huwa emendat f’konformità mal-Anness II ta’ dan ir-Regolament;
            
            
               (3)l-Anness IV huwa emendat f’konformità mal-Anness III ta’ dan ir-Regolament.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mis-16 ta’ Lulju 2022.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell, 22.3.2022
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        Ir-Regolament (UE) 2019/1009 tal-Parlament Ewropew u tal-Kunsill tal-5 ta’ Ġunju 2019 li jistabbilixxi regoli dwar it-tpoġġija għad-dispożizzjoni fis-suq ta’ prodotti fertilizzanti tal-UE u li jemenda r-Regolamenti (KE) Nru 1069/2009 u (KE) Nru 1107/2009 u li jħassar ir-Regolament (KE) Nru 2003/2003, ĠU L 170, 25.6.2019, p. 1.
               
               
                  
                     (2)
                  
                        Ir-Regolament (KE) Nru 2003/2003 tal-Parlament Ewropew u tal-Kunsill tat-13 ta’ Ottubru 2003 dwar il-fertilizzanti (ĠU L 304, 21.11.2003, p. 1).
               
               
                  
                     (3)
                  
                        Huygens D, Saveyn HGM, Technical proposals for by-products and high purity materials as component materials for EU Fertilising Products, JRC128459, l-Uffiċċju tal-Pubblikazzjonijiet tal-Unjoni Ewropea, il-Lussemburgu, 2022.
               
               
                  
                     (4)
                  
                        Id-Direttiva 2008/98/KE tal-Parlament Ewropew u tal-Kunsill tad-19 ta’ Novembru 2008 dwar l-iskart u li tħassar ċerti Direttivi, ĠU L 312, 22.11.2008, p. 3.
               
               
                  
                     (5)
                  
                        Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Pjan ta’ Azzjoni ġdid dwar l-Ekonomija Ċirkolari Għal Ewropa aktar nadifa u kompetittiva COM/2020/98 final.
               
               
                  
                     (6)
                  
                        Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Il-Patt Ekoloġiku Ewropew, COM/2019/640 final.
               
               
                  
                     (7)
                  
                        ĠU L 123, 12.5.2016, p. 1–14.
               
               
                  
                     (8)
                  
                        Ir-Regolament (KE) Nru 1069/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jħassar ir-Regolament (KE) Nru 1774/2002 (Regolament dwar prodotti sekondarji tal-annimali) (ĠU L 300, 14.11.2009, p. 1).
               
               
                  
                     (9)
                  
                        ĠU L 170, 25.6.2019, p. 1. 
               
               
                  
                     (10)
                  
                        Id-Direttiva 2008/98/KE tal-Parlament Ewropew u tal-Kunsill tad-19 ta’ Novembru 2008 dwar l-iskart u li tħassar ċerti Direttivi (ĠU L 312, 22.11.2008, p. 3).
               
               
                  
                     (11)
                  
                        Huygens D, Saveyn HGM, Technical proposals for by-products and high purity materials as component materials for EU Fertilising Products, JRC128459, l-Uffiċċju tal-Pubblikazzjonijiet tal-Unjoni Ewropea, il-Lussemburgu, 2022.
               
               
                  
                     (12)
                  
                        Ir-Regolament (KE) Nru 2003/2003 tal-Parlament Ewropew u tal-Kunsill tat-13 ta’ Ottubru 2003 dwar il-fertilizzanti (ĠU L 304, 21.11.2003, p. 1).
               
               
                  
                     (13)
                  
                        Ir-Regolament (UE) 2019/1021 tal-Parlament Ewropew u tal-Kunsill tal-20 ta’ Ġunju 2019 dwar il-pollutanti organiċi persistenti (ĠU L 169, 25.6.2019, p. 45). 
               
               
                  
                     (14)
                  
                        Is-somma ta’ naftalen, aċenaftilen, aċenaften, fluworen, fenantren, antraċen, fluworanten, piren, benżo[a]antraċen, krisen, benżo[b]fluworanten, benżo[k]fluworanten, benżo[a]piren, indeno[1,2,3-cd]piren, dibenżo[a,h]antraċen u benżo[ghi]perilen.
               
               
                  
                     (15)
                  
                        Is-somma ta’ 2,3,7,8-TCDD, 1,2,3,7,8-PeCDD; 1,2,3,4,7,8-HxCDD; 1,2,3,6,7,8-HxCDD; 1,2,3,7,8,9-HxCDD; 1,2,3,4,6,7,8-HpCDD; OCDD; 2,3,7,8-TCDF; 1,2,3,7,8-PeCDF; 2,3,4,7,8-PeCDF; 1,2,3,4,7,8-HxCDF; 1,2,3,6,7,8-HxCDF; 1,2,3,7,8,9-HxCDF; 2,3,4,6,7,8-HxCDF; 1,2,3,4,6,7,8-HpCDF; 1,2,3,4,7,8,9-HpCDF; u OCDF.
               
               
                  
                     (16)
                  
                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).
               
            
      
    ---documentbreak--- 
      
         
         
            
               ANNESS I
            
            
            
               L-Anness II tar-Regolament (UE) 2019/1009 huwa emendat kif ġej:
            
            
               (1)Fil-Parti I, jiżdied il-punt li ġej:
            
            
               “CMC 15: Materjali ta’ purità għolja rkuprati”.
            
            
               (2)Il-parti II hija emendata kif ġej:
            
            
               (a)F’CMC 1, il-punt 1 huwa emendat kif ġej: 
            
            
               (i)fl-aħħar is-subpunt (j), titħassar il-kelma “jew”;
            
            
               (ii)fis-subpunt (k), “.” hija sostitwita b’“, jew”;
            
            
               (iii)jiżdied is-subpunt (l) li ġej:
            
            
               “(l) l-imluħa tal-ammonju, l-imluħa tas-sulfat, l-imluħa tal-fosfat, il-kubrit elementali, il-karbonat tal-kalċju jew l-ossidu tal-kalċju, li jiġu rkuprati mill-iskart skont it-tifsira tal-punt 1 tal-Artikolu 3 tad-Direttiva 2008/98/KE.”.
            
            
               (b)F’CMC 11, il-punt 1 huwa emendat kif ġej:
            
            
               (i)fl-aħħar tas-subpunt (f), titħassar il-kelma “jew”;
            
            
               (ii)fis-subpunt (g), “.” hija sostitwita b’“, jew”;
            
            
               (iii)jiżdied is-subpunt (h) li ġej:
            
            
               “(h) 
                     l-imluħa tal-ammonju, l-imluħa tas-sulfat, l-imluħa tal-fosfat, il-kubrit elementali, il-karbonat tal-kalċju jew l-ossidu tal-kalċju, li jiġu rkuprati mill-iskart skont it-tifsira tal-punt 1 tal-Artikolu 3 tad-Direttiva 2008/98/KE.”.
            
            
               (c)Jiżdied CMC 15 li ġej:
            
            
               “CMC 15: MATERJALI TA’ PURITÀ GĦOLJA RKUPRATI
            
            
               (1)Prodott fertilizzanti tal-UE jista’ jkun fih materjal ta’ purità għolja rkuprat, li huwa melħ tal-ammonju, melħ tas-sulfat, melħ tal-fosfat, kubrit elementali, karbonat tal-kalċju jew ossidu tal-kalċju, jew taħlitiet tagħhom, ta’ purità ta’ mill-inqas 95 % ta’ materja niexfa tal-materjal.
            
         
         
            
               (2)Il-materjal ta’ purità għolja għandu jiġi rkuprat minn skart iġġenerat minn:
            
            
               (a)proċess ta’ produzzjoni li bħala materjali ta’ input juża sustanzi u taħlitiet għajr prodotti sekondarji tal-annimali jew prodotti derivati mill-annimali fi ħdan il-kamp ta’ applikazzjoni tar-Regolament (KE) Nru 1069/2009 (*), jew
            
            
               (b)proċess ta’ purifikazzjoni tal-gass jew ta’ kontroll tal-emissjonijiet iddisinjat biex ineħħi n-nutrijenti mill-effluwenti gassużi derivati minn wieħed jew aktar mill-materjali u mill-faċilitajiet tal-input li ġejjin:
            
            
               (i)
                      sustanzi u taħlitiet, għajr skart perikoluż skont it-tifsira tal-punt 1 tal-Artikolu 3 tad-Direttiva 2008/98/KE;
            
            
               (ii)
                      pjanti jew partijiet ta’ pjanti; 
            
            
               (iii)
                     bijoskart skont it-tifsira tal-punt 4 tal-Artikolu 3 tad-Direttiva 2008/98/KE li jirriżulta mill-ġbir separat tal-bijoskart fis-sors;
            
            
               (iv)
                     ilmijiet mormija urbani u domestiċi skont it-tifsira tal-punti 1 u 2 tal-Artikolu 2, rispettivament, tad-Direttiva 91/271/KEE (**),; 
            
            
               (v)
                     ħama skont it-tifsira tal-punt (a) tal-Artikolu 2 tad-Direttiva 86/278/KEE (***), li ma għandha l-ebda karatteristika perikoluża elenkata fl-Anness III tad-Direttiva 2008/98/KE;
            
            
               (vi)
                     skart skont it-tifsira tal-punt 1 tal-Artikolu 3, tad-Direttiva 2008/98/KE, u karburanti mdaħħla f’impjant ta’ koinċinerazzjoni tal-iskart kif definit fid-Direttiva 2010/75/UE tal-Parlament Ewropew u tal-Kunsill (****) u operat skont il-kundizzjonijiet ta’ dik id-Direttiva, bil-kundizzjoni li dawn l-inputs ma juru l-ebda proprjetajiet perikolużi elenkati fl-Anness III tad-Direttiva 2008/98/KE; 
            
            
               (vii)
                     Materjali tal-Kategorija 2 jew tal-Kategorija 3 jew prodotti derivati minnhom, f’konformità mal-kundizzjonijiet stabbiliti fl-Artikolu 32(1) u (2) u fil-miżuri msemmija fl-Artikolu 32(3) tar-Regolament (KE) Nru 1069/2009, dment li l-effluwenti gassużi jkunu derivati minn proċess ta’ kompostjar jew diġestjoni f’konformità mas-CMCs 3 u 5, rispettivament, fl-Anness II ta’ dan ir-Regolament;
            
            
               (viii) 
                     demel skont it-tifsira tal-punt 20 tal-Artikolu 3 tar-Regolament (KE) Nru 1069/2009 jew prodotti derivati minnu; jew
            
            
               (ix) 
                     stalel għall-bhejjem.
            
            
               Il-materjali ta’ input imsemmija fil-punti (i) sa (vi) ma għandux ikun fihom prodotti sekondarji tal-annimali jew prodotti derivati fil-kamp ta’ applikazzjoni tar-Regolament (KE) Nru 1069/2009.
            
            
               (3)Il-materjal ta’ purità għolja għandu jkollu kontenut ta’ karbonju organiku (Corg) ta’ mhux aktar minn 0,5 % ta’ materja niexfa tal-materjal.
            
            
               (4)Il-materjal ta’ purità għolja ma għandux ikun fih aktar minn: 
            
            
               (a)6 mg/kg materja niexfa ta’ idrokarburi aromatiċi poliċikliċi (PAH16) (*****);
            
            
               (b)20 ng ekwivalenti ta’ tossiċità tad-WHO (******)/kg materja niexfa tad-dibenżo-para-diossini poliklorinati u tad-dibenżofurani (PCDD/PCDF) (*******). 
            
            
               (5)Prodott fertilizzanti tal-UE li jkun fih jew li jikkonsisti minn materjali ta’ purità għolja ma għandux ikun fih aktar minn:
            
            
               (a)400 mg/kg materja niexfa tal-kromu (Cr) totali; kif ukoll
            
            
               (b)2 mg/kg materja niexfa tat-tallju (Tl).
            
         
         
            
               (6)Meta il-konformità ma’ rekwiżit partikolari stabbilit fil-punti 4 u 5 (bħan-nuqqas ta’ kontaminant partikolari) issegwi b’mod ċert u li ma jistax jiġi kontestat min-natura jew il-proċess ta’ rkupru tal-materjal ta’ purità għolja jew il-proċess ta’ manifattura ta’ prodott fertilizzanti tal-UE, dik il-konformità tista’ tiġi preżunta fil-proċedura tal-valutazzjoni tal-konformità mingħajr verifika (bħall-ittestjar), taħt ir-responsabbiltà tal-manifattur.
            
            
               (7)Meta għall-kategorija tal-funzjoni tal-prodott ta’ prodott fertilizzanti tal-UE li jkun fih jew li jikkonsisti minn materjali ta’ purità għolja msemmija fil-punt 2(b) ma jkun ġie stipulat l-ebda rekwiżit rigward is-Salmonella spp., l-Escherichia coli jew l-Enterococcaceae fl-Anness I, dawk il-patoġeni fil-prodott fertilizzanti tal-UE ma għandhomx jaqbżu l-limiti stipulati fit-tabella li ġejja:
            
            
                     
                        Mikroorganiżmi  
                        li għandhom jiġu ttestjati
                     
                  
                  
                     
                        Pjanijiet 
                        għat-teħid ta’ kampjuni
                     
                  
                  
                     
                        Limitu
                     
                  
               
                     
                  
                  
                     
                        n
                     
                  
                  
                     
                        c
                     
                  
                  
                     
                        m
                     
                  
                  
                     
                        M
                     
                  
               
                     
                        Salmonella spp.
                     
                  
                  
                     
                        5
                     
                  
                  
                     
                        0
                     
                  
                  
                     
                        0
                     
                  
                  
                     
                        Nuqqas f’25 g jew f’25 ml
                     
                  
               
                     
                        Escherichia coli  
                        jew  
                        Enterococcaceae
                     
                  
                  
                     
                        5
                     
                  
                  
                     
                        5
                     
                  
                  
                     
                        0
                     
                  
                  
                     
                        1 000 f’1 g jew f’1 ml
                     
                  
               
            
               Fejn:
            
            
               n = għadd ta’ kampjuni għall-ittestjar,
            
            
               c = għadd ta’ kampjuni fejn l-għadd ta’ batterji espress f’unitajiet li jifformaw kolonja (CFU) hu bejn m u M,
            
            
               m = il-valur limitu għall-għadd ta’ batterji espress f’CFU li huwa kkunsidrat sodisfaċenti,
            
            
               M = il-valur massimu tal-għadd ta’ batterji espress f’CFU.
            
            
            
               (8)Il-konformità ta’ prodott fertilizzanti tal-UE li fih jew li jikkonsisti minn materjali ta’ purità għolja msemmija fil-punt 2 (b) mar-rekwiżiti fil-punt (7), jew mar-rekwiżiti għas-Salmonella spp., l-Escherichia coli jew l-Enterococcaceae stipulati fl-Anness I għall-PFC korrispondenti tal-prodott fertilizzanti tal-UE għandha tiġi vverifikata permezz ta’ ttestjar, f’konformità mal-punt 5.1.3.1  fil-Modulu D1 – assigurazzjoni tal-kwalità tal-proċess ta’ produzzjoni fil-Parti II tal-Anness IV. 
            
            
               Ir-rekwiżiti fil-punt (7) u r-rekwiżiti għas-Salmonella spp., l-Escherichia coli jew l-Enterococcaceae stipulati fl-Anness I għall-PFC korrispondenti ta’ prodott fertilizzanti tal-UE li jikkonsisti biss minn materjali ta’ purità għolja msemmija fil-punt 2 (b) ma għandhomx japplikaw, meta l-materjali ta’ purità għolja jew il-materjali ta’ input bijoġeniċi kollha użati jkunu għaddew minn wieħed mill-proċessi li ġejjin:
            
            
               (a)sterilizzazzjoni bil-pressjoni permezz tat-tisħin għal temperatura fil-qalba ta’ aktar minn 133 °C għal mill-inqas 20 minuta fi pressjoni assoluta ta’ mill-inqas 3 bars, fejn il-pressjoni għandha tiġi prodotta bl-evakwazzjoni tal-arja kollha fil-kompartiment ta’ sterilizzazzjoni u bis-sostituzzjoni tal-arja bil-fwar (“fwar saturat”);
            
            
               (b)l-ipproċessar f’unità ta’ pasturizzazzjoni jew iġjenizzazzjoni li tilħaq temperatura ta’ 70 °C għal mill-inqas siegħa.
            
            
               Ir-rekwiżiti fil-punt (7) u r-rekwiżiti għas-Salmonella spp., l-Escherichia coli jew l-Enterococcaceae stipulati fl-Anness I għall-PFC korrispondenti ta’ prodott fertilizzanti tal-UE li jikkonsisti biss minn materjali ta’ purità għolja msemmija fil-punt 2(b) ma għandhomx japplikaw, meta l-effluwenti gassużi jirriżultaw minn proċess ta’ inċinerazzjoni kif definit fid-Direttiva 2010/75/UE.
            
            
               (9)Materjali ta’ purità għolja li jinħażnu b’mod li ma jipproteġihomx kontra l-preċipitazzjoni u d-dawl tax-xemx dirett jistgħu jiżdiedu ma’ prodott fertilizzanti tal-UE biss jekk ikunu ġew manifatturati sa massimu ta’ 36 xahar qabel l-iffirmar tad-dikjarazzjoni ta’ konformità tal-UE għall-prodott fertilizzanti rispettiv tal-UE.
            
            
               (10)Il-materjal ta’ purita għolja għandhom ikunu reġistrati skont ir-Regolament (KE) Nru 1907/2006, b’dossier li jkun fih: 
            
            
               (a)l-informazzjoni prevista fl-Annessi VI, VII u VIII għar-Regolament (KE) Nru 1907/2006, u 
            
            
               (b)rapport tas-sigurtà kimika skont l-Artikolu 14 tar-Regolament (KE) Nru 1907/2006 li jkopri l-użu bħala prodott fertilizzanti, 
            
            
               sakemm ma jkunx kopert b’mod espliċitu minn waħda mill-eżenzjonijiet għall-obbligu ta’ reġistrazzjoni previsti fl-Anness IV tar-Regolament (KE) Nru 1907/2006 jew mill-punti 6, 7, 8 jew 9 tal-Anness V ta’ dak ir-Regolament.
            
         
         
            
               (*) Ir-Regolament (KE) Nru 1069/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jħassar ir-Regolament (KE) Nru 1774/2002 (Regolament dwar prodotti sekondarji tal-annimali) (ĠU L 300, 14.11.2009, p. 1).
            
            
               (**) Id-Direttiva tal-Kunsill 91/271/KEE tal-21 ta' Mejju 1991 dwar it-trattament tal-ilma-skart urban (ĠU L 135, 30.05.1991, p. 40).
            
            
               (***) Id-Direttiva tal-Kunsill 86/278/KEE tat-12 ta’ Ġunju 1986 dwar il-protezzjoni tal-Ambjent, u b’mod partikolari tal-ħamrija, meta l-ħama tad-drenaġġ jintuża fl-agrikoltura (
               
                  ĠU L 181, 4.7.1986, p. 6
               
               ).
            
            
               (****) Id-Direttiva 2010/75/UE tal-Parlament Ewropew u tal-Kunsill tal-24 ta’ Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis) (ĠU L 334, 17.12.2010, p. 17). 
            
            
                (*****) Is-somma ta’ naftalen, aċenaftilen, aċenaften, fluworen, fenantren, antraċen, fluworanten, piren, benżo[a]antraċen, krisen, benżo[b]fluworanten, benżo[k]fluworanten, benżo[a]piren, indeno[1,2,3-cd]piren, dibenżo[a,h]antraċen u benżo[ghi]perilen.”
            
            
               (******) van den Berg M., L.S. Birnbaum, M. Denison, M. De Vito, W. Farland, et al. (2006) L-evalwazzjoni mill-ġdid tal-Organizzazzjoni Dinjija tas-Saħħa tal-2005 tal-Fatturi ta’ Ekwivalenza Tossika tal-Bniedem u tal-Mammalian għad-Diossini u l-Komposti simili għad-Diossini Xjenzi tossikoloġiċi: Ġurnal uffiċjali tas-Soċjetà tat-Tossikoloġija 93:223–241. doi:10.1093/toxsci/kfl055.
            
            
               (*******) Għadd totali ta’ 2,3,7,8-TCDD, 1,2,3,7,8-PeCDD; 1,2,3,4,7,8-HxCDD; 1,2,3,6,7,8-HxCDD; 1,2,3,7,8,9-HxCDD; 1,2,3,4,6,7,8-HpCDD; OCDD; 2,3,7,8-TCDF; 1,2,3,7,8-PeCDF; 2,3,4,7,8-PeCDF; 1,2,3,4,7,8-HxCDF; 1,2,3,6,7,8-HxCDF; 1,2,3,7,8,9-HxCDF; 2,3,4,6,7,8-HxCDF; 1,2,3,4,6,7,8-HpCDF; 1,2,3,4,7,8,9-HpCDF; u OCDF.”.
            
            
            
               ANNESS II
            
            
            
               Fil-Parti I tal-Anness III tar-Regolament (UE) Nru 2019/1009, jiddaħħal il-punt 7b li ġej:
            
            
               “7b. Meta il-prodott fertilizzanti tal-UE jkun fih jew jikkonsisti minn materjali ta’ purità għolja msemmija fil-Parti II, CMC 15, tal-Anness II u: 
            
            
               (a)għandu kontenut ta’ selenju (Se) ogħla minn 10 mg/kg ta’ materja niexfa, il-kontenut ta’ selenju għandu jiġi indikat;
            
            
               (b)għandu kontenut ta’ klorur (Cl-) ogħla minn 30 g/kg ta’ materja niexfa, il-kontenut tal-klorur għandu jiġi indikat, sakemm il-prodott fertilizzanti tal-UE ma jiġix prodott permezz ta’ proċess ta’ manifattura fejn il-klorur li jkun fih sustanzi jew taħlitiet ikunu ntużaw bl-intenzjoni li jipproduċu jew jinkludu mluħa tal-metall alkali jew imluħa alkalini tal-metalli tal-art, u l-informazzjoni dwar dawn l-imluħa tiġi pprovduta f’konformità mal-Anness III.
            
            
               Meta l-kontenut tas-selenju jew tal-klorur ikun indikat skont il-punti (a) u (b), dan għandu jkun separat b’mod ċar mid-dikjarazzjoni tan-nutrijenti u jista’ jiġi espress bħala firxa ta’ valuri 
            
            
               Meta il-fatt li tali prodott fertilizzanti tal-UE jkun fih selenju jew klorur taħt il-valuri limitu fil-punti (a) u (b) isegwi b’mod ċert u ma jistax jiġi kkontestat min-natura jew l-operazzjoni ta’ rkupru tal-materjal ta’ purità għolja jew il-proċess ta’ produzzjoni tal-prodott fertilizzanti tal-UE li jkun fih tali materjal, kif applikabbli, it-tikketta ma jista’ jkun fiha l-ebda informazzjoni dwar dawn il-parametri, mingħajr verifika (bħal ittestjar), taħt ir-responsabbiltà tal-manifattur.”.
               
            
            
               ANNESS III
            
            
            
               Fil-Parti II tal-Anness IV tar-Regolament (UE) Nru 2019/1009, il-Modulu D1 (Assigurazzjoni tal-kwalità tal-proċess ta’ produzzjoni) huwa emendat kif ġej:
            
         
         
            
               (1)Fil-punt 2.2, is-subpunt (d) huwa sostitwit b’dan li ġej:
            
            
               “(d)
                     id-disinni, l-iskemi, id-deskrizzjonijiet u l-ispjegazzjonijiet neċessarji biex jinftiehem il-proċess ta’ manifattura tal-prodott fertilizzanti tal-UE, u, fir-rigward tal-materjali li jappartjenu għas-CMCs 3, 5, 12, 13, 14 jew 15 kif definit fl-Anness II, deskrizzjoni bil-miktub u dijagramma tal-proċess ta’ produzzjoni jew ta’ rkupru, fejn kull trattament, kontenitur ta’ ħażna u żona jiġu identifikati b’mod ċar,”.
            
            
               (2)Fil-punt 5.1.1.1, il-kliem introduttorju huwa sostitwit b’dan li ġej:
            
            
               “5.1.1.1. Għall-materjali li jappartjenu għas-CMCs 3, 5, 12, 13, 14 u 15, kif definit fl-Anness II, il-maniġment f’livell għoli tal-organizzazzjoni tal-manifattur għandu:”.
            
            
               (3)Il-punt 5.1.2.1 huwa sostitwit b’dan li ġej:
            
            
               “5.1.2.1. Għall-materjali li jappartjenu għas-CMCs 3, 5, 12, 13, 14 u 15, kif definit fl-Anness II, is-sistema tal-kwalità għandha tiżgura l-konformità mar-rekwiżiti speċifikati f’dak l-Anness.”.
            
            
               (4)Il-punt 5.1.3.1 huwa emendat kif ġej:
            
            
               (a)Il-formulazzjoni introduttorja hija sostitwita b’dan li ġej:
            
            
               “5.1.3.1. Għall-materjali li jappartjenu għas-CMCs 3, 5, 12, 13, 14 u 15, kif definit fl-Anness II, l-eżamijiet u t-testijiet għandhom jinkludu l-elementi li ġejjin:”.
            
            
               (b)Is-subpunti (b) u (c) huma sostitwiti b’dan li ġej:
            
            
               “(b) Persunal kwalifikat għandu jwettaq spezzjoni viżiva ta’ kull kunsinna ta’ materjali ta’ input u jivverifika l-kompatibbiltà tagħhom mal-ispeċifikazzjonijiet tal-materjali ta’ input kif stabbiliti fis-CMCs 3, 5, 12, 13, 14 u 15 fl-Anness II [JEW: kif definit fl-Anness II].
            
            
               (c) Il-manifattur għandu jirrifjuta kwalunkwe kunsinna ta’ materjal ta’ input partikolari, li l-ispezzjoni viżiva tagħha tqajjem kwalunkwe wieħed mis-suspetti li ġejjin:
            
            
               –il-preżenza ta’ sustanzi ta’ periklu jew ta’ ħsara għall-proċess jew għall-kwalità tal-prodott fertilizzanti finali tal-UE,
            
            
               –inkompatibbiltà mal-ispeċifikazzjonijiet stabbiliti fis-CMCs 3, 5, 12, 13, 14 u 15 fl-Anness II [JEW: kif definit fl-Anness II], partikolarment minħabba l-preżenza ta’ plastiks li jwasslu biex jinqabeż il-valur ta’ limitu għall-impuritajiet makroskopiċi.”.
            
            
               (c)Is-subpunt (e) huwa sostitwit b’dan li ġej:
            
            
               “(e) Għandhom jittieħdu kampjuni minn materjali ta’ output, biex jiġi vverifikat li dawn jikkonformaw mal-ispeċifikazzjonijiet stipulati f’CMCs 3, 5, 12, 13, 14 u 15, kif definiti fl-Anness II, u li l-karatteristiċi tal-materjal ta’ output ma jippreġudikawx il-konformità tal-prodott fertilizzanti tal-UE mar-rekwiżiti rilevanti stabbiliti fl-Anness I”.
            
            
               (d)Fis-subpunt (fa), il-kliem introduttorju huwa sostitwit b’dan li ġej:
            
            
               “(fa) Għall-materjali li jappartjenu għas-CMCs 12, 13, 14 u 15, il-kampjuni tal-materjal ta’ output għandhom jittieħdu mill-inqas bil-frekwenza prestabbilita li ġejja, “jew qabel dik skedata f’każ ta’ kwalunkwe bidla sinifikanti li tista’ taffettwa l-kwalità tal-prodott fertilizzanti tal-UE:”.
            
            
            
               (e)Is-subpunt (fb) huwa sostitwit b’dan li ġej:
            
         
         
            
               “(fb) Għall-materjali li jappartjenu għas-CMCs 12, 13, 14 u 15, kull lott jew porzjon tal-produzzjoni għandu jiġi assenjat kodiċi uniku għall-finijiet tal-ġestjoni tal-kwalità. Mill-inqas kampjun wieħed għal kull 3000 tunnellata ta’ dawn il-materjali jew kampjun wieħed kull xahrejn, skont liema jseħħ l-aktar kmieni, għandu jinħażen f’kundizzjoni tajba għal perjodu ta’ mill-inqas sentejn.”.
            
            
               (f)Is-subpunt (g)(iv) huwa sostitwit b’dan li ġej:
            
            
               “(iv) għall-materjali li jappartjenu għas-CMCs 12, 13, 14 u 15, kejjel il-kampjuni miżmuma msemmija fis-subpunt (fb) u ħu l-azzjonijiet korrettivi meħtieġa biex tipprevjeni t-trasport u l-użu ulterjuri possibbli ta’ dak il-materjal.”.
            
            
               (5)Fil-punt 5.1.4.1, il-kliem introduttorju huwa sostitwit b’dan li ġej:
            
            
               “5.1.4.1. Għall-materjali li jappartjenu għas-CMCs 3, 5, 12, 13, 14 u 15, kif definiti fl-Anness II, ir-rekords tal-kwalità għandhom juru kontroll effettiv tal-materjali ta’ input, tal-produzzjoni, tal-ħażna u tal-konformità mal-materjali ta’ input u output mar-rekwiżiti rilevanti ta’ dan ir-Regolament. Kull dokument għandu jkun jista’ jinqara u jkun disponibbli fil-post(ijiet) rilevanti għall-użu tiegħu, u kwalunkwe verżjoni obsoleta għandha titneħħa minnufih minn kull post fejn tintuża, jew mill-anqas tiġi identifikata bħala obsoleta. Id-dokument tal-ġestjoni tal-kwalità għandu jinkludi tal-anqas l-informazzjoni li ġejja:”. 
            
            
               (6)Fil-punt 5.1.5.1, il-kliem introduttorju huwa sostitwit b’dan li ġej:
            
            
               “5.1.5.1. Għall-materjali li jappartjenu għas-CMCs 3, 5, 12, 13, 14 u 15, kif definit fl-Anness II, il-manifattur għandu jistabbilixxi programm ta’ awditu intern annwali sabiex tiġi vverifikata l-konformità tas-sistema tal-kwalità mal-komponenti li ġejjin:”.
            
            
               (7)Fil-punt 6.3.2, il-kliem introduttorju huwa sostitwit b’dan li ġej:
            
            
               “6.3.2.
                     Għall-materjali li jappartjenu għas-CMCs 3, 5, 12, 13, 14 u 15, kif definiti fl-Anness II, il-korp innotifikat għandu jieħu u janalizza kampjuni ta’ materjal ta’ output waqt kull awditu, u dawk l-awditi għandhom jitwettqu bil-frekwenza li ġejja:”.